Meer bekend oor egpaar wat raaiselagtig sterf | Maroela Media
Kapt. Sandra Janse van Rensburg, woordvoerder van die polisie, het Dinsdag die oorledenes as Martin en Jenny van der Merwe geïdentifiseer.
Maroela Media het vroeër berig die Van der Merwe-egpaar se buurman het Maandagoggend omstreeks 07:00 verby hul huis gery toe hy die nota opgemerk het. Die nota het versoek dat die persoon wat dié nota lees die polisie moet ontbied. Die polisie het daarna Martin se liggaam aangetref waar hy in die motorhuis hang. Jenny se liggaam was agter op sy bakkie.
Janse van Rensburg het aan Maroela Media bevestig dat die vrou se liggaam kopwonde gehad het. Sy wou egter nie daaroor uitbrei nie aangesien 'n nadoodse ondersoek nog nie afgehandel is nie.
'n Wapen, vermoedelik 'n hamer, is ook op die bakkie langs Jenny se liggaam gevind. Dit is nog onduidelik of die hamer die moordwapen is.
Janse van Rensburg het ook bevestig dat vier ander notas, buiten die nota teen die venster, in die egpaar se huis aangetref is. Die notas gee glo meer duidelikheid oor die egpaar se dood, maar die polisie wil hangende die ondersoek nie die inhoud van die notas in dié stadium bekend maak nie.
Die notas is ook na 'n handskrifkenner gestuur om te bepaal of dit wel deur Martin geskryf is.
Sjoe moet dit nou op so manier wees?
Enigiemand wat die egpaar persoonlik geken het, sou kon getuig dat hierdie die laaste twee mense is waarmee mens hierdie tipe tragedie sal verbind. My hart is stukkend! En ek het nie woorde nie…
Net weer eens bewys: hoe goed ken jy regtig 'n mens of wat in sy/haar kop aangaan? Breukdeel van sekonde en einde chaoties van iemand wat jy "dink" jy ken!